ky ky ky hu cs ky ky ky ky ky ky ky ky ky ky ky ky ky ky ky ky ky ky ky ky ky ky ky ru ky ky ky ky ky ky ky ky ky ky ky ky ky ky ky ky ky ky ky ky ky ky ce ky kk ru ru ky ky ru ru ru en
"Жаўы кылым", 11.09.08 - 4-бет: Маалымат...•
Тезек терип, чырак жагып цивилизацияга барабызбы?
Ошентип мезгил агымы өз нугунда уланып жатканы менен ар бир доордун, учурдун башка салган түйшүгүнө элибиз дагы көнүп бүткөнсүдү. Бирок "чыдоонун дагы чеги болот" демекчи, социалдык жашоо шартыбыздын эң орчундуу тармагынын бири болгон электр энергиясына байланышкан зарыл маселелер күн сайын күчөгөндөн күчөп элибиздин жон терисин кайыштырып турган чагы.
Президентке, бийликке болгон элдин үмүтү дагы күз менен кошо саргайып, чээнге кирип карып бара жаткансыйт. Эртели-кеч тоо тараптан соккон күздүн сыдырым жели ансыз дагы жан дүйнөсү күнүмдүк көр тиричиликтен эңшерилип турган элибиздин дене боюн гана чыйрыктырбастан сезим туюмун дагы сестендирип тургандыгын ким жокко чыгарсын. Анткени мына-ана дегенче эле кылычын кындан сууруп, өтүгү жокко салам айтып, ызгаарын ырылдаткан кыш босогобузду аттайт.
Кыш демекчи, мындан саналуу айлар мурун эле элибиз ишенген Президентибиз "азыртадан эле тезек терип, кышка камдангыла. Кышында свет болбойт, электр энергиясына ишенип отуруп, ызгаарда көргүлүктү көрбөгүлө!" деп элге эскерткен эле. Улам мезгил алга жылган сайын цивилизациянын жаңы тепкичтерине көтөрүлүп жатабыз деп төш каккылап көнө түшкөнгө президентибиз өзү үйрөтпөдү беле. Анан эле күтүүсүздөн "тезек камдагыла" деп буйрук бергенде элибиз адеп уккан кулактарына ишене алышпай отуруп калышкан. "Капырай тоо-ташты аралап тезек терип калсак кайдагы цивилизация. Деги кайсы доорго кайрадан барып калганы жатабыз" деп баш мыкчып бир топко жүрүшкөн.
Айыл жеринде жашаган замандаштарыбыз кыйналып-кысталса дагы мал короолордон алтын аңдышкансып,тезек чогултуп алышат. Ал эми шаар тургундарынын көргөн күнү эмне болот. Алар тезекти кайдан чогултушат дагы, шарты келишпеген жагдайда кантип күнүмдүк тиричилигине пайдаланышат.
Электр энергиясынын ушунчалык көп өчүрүлгөндүгүнөн улам өзгөчө кырдаалдарда айтып жеткирүүгө мүмкүн болгон кыйсыпыр, кымкуут абалга түшкөн учурлар кездешүүдө. Маселен, ооруканаларда жаңыдан операция бөлмөсүндө курсагы жарылып өмүр менен өлүмдүн ортосунда жаткан адамдын абалын кандайча элестетүүгө болот. Албетте анын жүзүн ары кылсын деп жакабызды карманганыбыз менен дал ушундай көрүнүштөрдүн болуп жаткандыгы калп эмес.
Элибизге жол баштап кандайча жашоо керектигин багыт берген бийлик ээлери бир бүтүмгө келип "Кыргызстандыктар, мындан кийин "Ильич шамын" биротоло унуткула. Биздин мамлекетте мындан кийин свет болбойт. Жалпыбыз менен кадимки ата-бабаларыбыздан бери келе жаткан чырак менен жашоо кечиргенге өттүк" дешсе, ансыз дагы момун кыргыз ага дагы көнүп, электр энергиясына ишеним артпастан чыракка өтүп, турмуш арабасын кылдырата бермек.
Бийликтин камчысын чапкан аткаминерлер дагы элибиздин түйшүгүн арттырып жатышкансыйт. "Бөрк ал десе баш алган" мыкты чыкмалар мамлекетибиздеги болуп жаткан кыйчалыш кырдаалды туура түшүндүрүп, ишти жеңилдетмек турсун оңду-солду жеп-ичкени аз келгенсип, электр энергиясы менен бир ууч калкыбызды туура камсыз кыла албай келишет. Мындан кийин электр жарыгы менен элибизди камсыздоо кыйындагандан кыйындай берсе Кыргыз мамлекетинин келечеги кандай болот. Деги, элибиз кимге ишенет дагы, кимден жардам күтөт.
Жакында эле "Түндүкэлектр" акционердик коомдук бирикмеси Бишкек шаарынын ар бир аймагында электр энергиясын өчүрүүнүн графигин сунуш кылган. Бирок, Ыйык Рамазан айына туш келген сентябрь айында Бишкек шаарындагы маал маалы менен өчүрүлө турган электр энергиясынын убакыт графигине өзгөртүүлөр киргизилди. Бишкек шаарынын электр керектөөчүлөрү төрт топко бөлүнгөндүгүн эскерте кетебиз. Ар бир аймакта гезиттин 7-бетинде көрсөтүлгөн график боюнча электр энергиясы өчүрүлүп турат. "Түндүкэлектр" АКсы жаңы окуу жылынын башталгандыгына байланыштуу дагы эки топту графикке киргизди. 5,6 топторго шаарыбыздагы бала бакчалары, мектептер, окуу жайлары кирет. Биринчи категориядагы керектөөчүлөр: Коргоо министрлигинин обьектилери, Саламаттыкты сактоо министрлиги жана мекемелери, чек ара кызматы, жазаны аткаруу башкы башкармалыгы, курорттук аймактар, авиа, темир жол кызматы, карылар,балдар үйлөрү,интернаттары, элчиликтер жана дипломатиялык миссия аткаргандарга бул чектөөлөрдүн тиешеси жок.
Учурда эки адамдын башы кошулган жерде эле кылычын кындан сууруп уурданып келе жаткан кыш мезгилинин былтыркы жылдан дагы каардуу, ызгаардуу боло тургандыгы туурасында узун сабак кептер жүрүүдө. Демек, мекендештерибиздин түйшүгү артып, жашоо үчүн болгон далбасы күчөйт.
Учурда электр энергиясынын тартыштыгы күчөп, бул маселе эң бир барып турган көйгөйлүү маселелердин бирине айланды. Мындан саналуу айлар мурун президентибиз "Кышында электр энергиясы болбойт! Тезек терип, кышка камданып алгыла." деп тегин жерден эскертпептир. Кышка жете электе эле минтип 6-8 сааттан электр жарыгын аймак-аймактарда өчүрүү башталды. Мындай көрүнүштү элибиз кандай кабылдап жатышты болду экен? Ошондон улам замандаштарыбыздын айрымдарын кепке тартып, алардын пикирлерин билүүгө аракет жасадык.
Канат Абираев,"Акжолтой" АКсынын айдоочусу
Шаар жүргүнчүлөрүн тейлеп эртеден кечке кыйма-чийме жолдорду аралайбыз. Электр жарыгы өчкөндө борбордук көчөлөрдөгү светофорлор дагы иштебей калат. Кудай бетин салбасын, ушунун өзүн элестетүү биз үчүн оор болсо дагы, элестетмек турсун башыбыздан өткөрүп жатабыз. Нечендеген өмүрлөргө коопсуздукту туудурган ушул баш-аламандыкта дагы, тобокелге бел байлап, аргасыздан өз ишибизди жасап жатабыз. МАИ кызматкерлери болсо жаңыдан бекитилген татаал тартип менен иштешип, биздин эч кандай кынтыксыз иштешибизди талап кылышууда. Айла канча, тырнактай мүчүлүштүк кетирип, арбын акчабыздан айрылып калбоо үчүн жан талашып иштеп, электрдин өчүп калгандыгына кейип, айтор бир күндөр өтүүдө. Ушундай кейиш менен канчага чейин жашайбыз?
Жылдыз Бектемирова, менчик дүкөндүн ээси
Негизи жарыкты жер-жерлерде өчүрүүнүн маалы өтө узак болууда. Өзүбүз электр энергиясын иштеп чыккан өлкөдө жашап жатып эмне себептен бизге электр энергиясы жетпей жатат. Ушунун өзү түшүнүксүз. Анткени биздин энергиябызды пайдалануудан өзбек туугандар баш тартышыптыр. Учурда Нарын дарыясынын суусу көбөйүп калгандыгын айтышууда. Ал эми алакандай мамлекетибизде тээ мурунку мезгилдердегидей күнү-түнү шарактап иштеген өнөр жайларыбыз, завод-фабрикаларыбыз жокко эсе. Электр энергиясын аябай чоң өлчөмдө керектөөчү ишканаларыбыз аз болгондон кийин, бир ууч элибизди эмне себептен электр энергиясы менен камсыздоого жетише албай жатышат болду экен. "Өз агасын агалай албаган киши бөтөн адамдын үйүн сагалайт" болуп, өзүбүздөгү өмүр кенчибизди аздектей албай мусапырдын кейпин кийип, кимдир бирөөлөрдөн жардам сурайбызбы?
Көмүрдүн баасы болсо асмандагандан асмандап бара жатат. Кыш биротоло кирип келгенде ким билсин бир тонна көмүрдүн баасы канчага жетип калаарын. Менин оюмча кыргыздарга кыйын кезең эми келди окшойт.
Ушул электр энергиясынын обу жок көп өчүп жаткандыгынан улам муздаткычта турган көп азык-түлүктөрүбүз бузулуп, балмуздактар эрип жатат. Канчалаган ишкер адамдар ушундай көрүнүштөрдөн улам бир нече суммадагы акчаларга банкрот болуп жатышат. Бузулган азыктарды пайдаланып алышкан адамдар ар кандай оорууларга чалдыгышып, ден соолуктарына зыян келтирип жатышат.
Адыл Кадырбеков, шаардык мектептин мугалими
Кыш келе элек мезгилде эле светтин тез-тез өчүп жаткандыгы ушунчалык жүдөтүп жиберди, кыштын кыраан чилдесинде абалыбыздын эмне болоору айтпаса дагы түшүнүктүүдүр. Быйыл деле кыштын өзгөчө суук боло тургандыгын айтып жатышат. Айрымдары "Күн жылуу мезгилде светтин эмне кереги бар?" деп жатышпайбы? Бул куру бекер ооз көптүргөндүк жана эптеп эле чоңдорго жагынууга болгон аракет. Канчалаган адамдардын жапжаңы муздаткычтары бузулуп, тамак-аштын баары жарабай калууда. Өзгөчө кыйынчылыктарды айыл-кыштактарда жашаган элеттиктер тартышууда. Анткени алар тамак-аштарын камдоо үчүн кышкыга деп камдап койгон отундарын эмитеден эле пайдаланышып, бир топ запастарын жок кылып жиберишти. Кымбатчылыктан кийин дал ушундай проблемалардын пайда болушу албетте, элибизди муңайтып гана тим болбостон, мукуратып дагы салды. Же эмне "кыргыз бардыгына чыдайт" деп эле, элди каалагандай калчай берүү керекпи? Мунун арты жакшылык менен бүтпөйт.
Ушул светтин айынан канчалаган адамдардын иштери үзгүлтүккө учурап жатат. ГЭСте суунун азайып кеткендигин шылтоолошот. Карап турсаң жашоодо баягыдай эле өзгөргөн деле эч нерсе жок. Менин оюмча Кыргызстан үчүн керектелинчү электроэнергияны кимдир башка бирөөлөр пайдаланып жатышат. Бул жерде кандайдыр бир мандемдүү ыпылас нерселер, саясаттар жүрүп жаткандыгы карапайым калкка деле түшүнүктүү болуп калды.
Кыргыз Республикасынын Президенти К.Бакиевдин
Жалал-Абад областынын Базар-Коргон районунун
Биз, Базар-Коргон районунун карапайым элинен баштап жетекчилерге чейин Сизге кайрылуубуздун себеби төмөндөгүчө:
2005-жылдын март революциясынан кийин районубуздун эли жана депутаттары А.Осмоновду Президентибиз К.Бакиев Базар-Коргон райондук мамлекеттик администрациясынын башчысы-акими кылып дайындаганда Президентибиз үчүн колдоп бергенбиз.
Бирок А.Осмонов сиздин жана Президентибиздин ишеничин аткара албады. Муну президентибизге жазган кайрылуубуздан окудуңуз деп ойлойбуз.
Бүгүнкү күндө районубузда эртеңки жергиликтүү кеңештерге шайлоолор күнүнө карата өтө опурталдуу саясый кырдаал түзүлүп жатат.
Мамлекеттик башка иштер калып, жалаң гана ушул иш менен болуп, талапкерлердин жана шайлоочулардын укугун тепсеп "Ак-Жол" элдик партиясына жамынып, ак-жолчуларды бири -бирине түкүрүп өз сүймөнчүктөрүн өткөрүү максатында күнү-түнү иштеп жатат.
Бул мамилеси Президентибиздин саясатына карама-каршы келип, эл арасында саясый чыңалууну пайда кылып, бүгүнкү бийликке нааразычылык туудуруп жатат.
А.Осмоновдун бетине туура сөзүн айткан жетекчилерди куугунтуктап, прокуратурага жана башка органдарга жылдап кайра-кайра текшерүүлөрдү уюштуруп, коркутуп, мыйзамсыз иштен алып жатат.
Мен Президенттин кудасымын деп эле бардык туура эмес иштерди жасай берсе болобу?
Сиздин наамыңызга коюлган мектептин ачылышында сүйлөгөн сөзүңүздөн кийин А.Осмоновдун райондун эли үчүн эч нерсе жасабагандыгы дагы бир жолу тастыкталды.
А.Осмоновдун мыйзамсыз иштери боюнча тийиштүү жерлерге, Президентке чейин бир нече жолу кайрылганбыз. Бирок эч жыйынтык жок.
Сизден Базар-Коргон районунун эли А.Осмоновду кызматтан четтетүү маселесин Президенттин алдына коюуңузду суранабыз.
Дагы бир айтып кете турган маселе, сиздин демилгеңиз менен олтургузулган райондун борборундагы парк акыркы 3,5 жылда аким А.Осмонов иштеп жаткан мезгилде кароосуз калып, четинен жерлерди менчиктештире баштады. Мисалы, стадиондун жанындагы парктын ичи там салуу үчүн участкага берилди, күн батыштагы Вокзальная көчөсү парктын жээгинен кол өнөрчүлөр көчөсү деген шылтоо менен 200-300 миң сомдон ашкана, заправка, дүкөн курууга Осмонов аркылуу мыйзамды бузуп, сатып жатканы анык, ал гана эмес, азыр курулуштар курулуп, бүткөрүүнүн алдында. Кол өнөрчүлөр көчөсү мыйзамсыз парктын ичине салынган. Мамлекеттин колдоосуна ээ болгон бей-бечара, колунда өнөрү бар райондун атуулдарына берилиш керек болсо, аким А.Осмонов өзү каалагандай бөлүштүрүп үч үйдү өзүнүн туугандарына ыйгарып жиберген.
Кол өнөрчүлөр көчөсүн курууда мекеме, уюмдарды зордуктап, акча которттуруп куруп жаткандыктары анык, бул боюнча баардык тарабынан фактылар бар. А.Осмонов өзүн жогору көрсөткүсү келип, 15-сентябрь күнү 2008-жылы Президент ушул көчөнү өзү ачып берет деп жүрөт.
Урматтуу Үсөн Сыдыкович! Борбордук парктагы азыркы акыбалды көрүп, райондун бардык эли өтө нааразы. Парк ушул күнгө чейин, 3 жылдан бери бир да жолу сугарылган жок.
Сизди урматтоо менен Базар-Коргон элиңиз.
Баардыгы болуп 361 адам кол койгон.